CELEX: 32022D0484
Language: lv
Date: 2022-03-23 00:00:00
Title: Komisijas Īstenošanas lēmums (ES) 2022/484 (2022. gada 23. marts), ar ko atkāpes no Eiropas Parlamenta un Padomes Regulas (ES) Nr. 1307/2013 un Komisijas Deleģētās regulas (ES) Nr. 639/2014 paredz attiecībā uz dažu tādu nosacījumu īstenošanu, kuri saistīti ar zaļināšanas maksājumu par 2022. pieprasījumu gadu (izziņots ar dokumenta numuru C(2022) 1875)

25.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 98/105
               
            
         KOMISIJAS ĪSTENOŠANAS LĒMUMS (ES) 2022/484
         (2022. gada 23. marts),
         ar ko atkāpes no Eiropas Parlamenta un Padomes Regulas (ES) Nr. 1307/2013 un Komisijas Deleģētās regulas (ES) Nr. 639/2014 paredz attiecībā uz dažu tādu nosacījumu īstenošanu, kuri saistīti ar zaļināšanas maksājumu par 2022. pieprasījumu gadu
         
            
               (izziņots ar dokumenta numuru C(2022) 1875)
            
         
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1307/2013 (2013. gada 17. decembris), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (1), un jo īpaši tās 69. panta 1. punktu,
         tā kā:
         
                     (1)
                  
                  
                     Regulas (ES) Nr. 1307/2013 III sadaļas 3. nodaļā ir paredzēts maksājums par klimatam un videi labvēlīgām lauksaimniecības praksēm (“zaļināšanas maksājums”). Minētās prakses ietver kultūraugu dažādošanu saskaņā ar minētās regulas 43. panta 2. punkta a) apakšpunktu un ekoloģiski nozīmīgas platības saskaņā ar 43. panta 2. punkta c) apakšpunktu. Sīkāki noteikumi par minētajām praksēm ir izklāstīti Komisijas Deleģētās regulas (ES) Nr. 639/2014 (2) 3. nodaļā.
                  
               
                     (2)
                  
                  
                     Regulas (ES) Nr. 1307/2013 44. panta 4. punkts nosaka, ka kultūraugu dažādošanas nolūkos papuvē atstāta zeme uzskaites vajadzībām tiek uzskatīta par tādu kultūraugu platību, kas ir atšķirīgi no stiebrzālēm vai citiem lopbarības zālaugiem. Tas nozīmē, ka zemi, kura ir noganīta vai no kuras ražošanas vajadzībām ir novākta raža, nevar uzskatīt par papuvē atstātu zemi.
                  
               
                     (3)
                  
                  
                     Regulas (ES) Nr. 1307/2013 46. panta 2. punkta pirmās daļas a) apakšpunktā noteikts, ka papuvē atstātas zemes platības var uzskatīt par ekoloģiski nozīmīgām platībām. Deleģētās regulas (ES) Nr. 639/2014 45. panta 2. punktā noteikts, ka lauksaimnieciskā ražošana nedrīkst notikt, un minētās regulas 45. panta 10.b punktā noteikts, ka ir aizliegts izmantot augu aizsardzības līdzekļus papuvē atstātā zemē, kas uzskatāma par ekoloģiski nozīmīgu platību.
                  
               
                     (4)
                  
                  
                     Krievijas 2022. gada 24. februārī sāktais iebrukums Ukrainā izraisīja strauju izejvielu cenu kāpumu un ietekmēja lauksaimniecības produktu piedāvājumu un pieprasījumu. Lai risinātu šo situāciju, būtu jāpalielina Savienības lauksaimnieciskās ražošanas potenciāls gan pārtikas, gan barības piegādes ķēdē.
                  
               
                     (5)
                  
                  
                     Papuvē atstātas platības joprojām ir augkopībai piemērotas aramzemes platības, ko – lai gan dažādā mērā atkarībā no to apstākļiem, piemēram, augsnes kvalitātes, – varētu nekavējoties izmantot pārtikas un barības ražošanai. Tāpēc, lai lauksaimnieki pēc iespējas vairāk varētu izmantot savas pieejamās platības pārtikas ražošanai un dzīvnieku barošanai, būtu jāatļauj dalībvalstīm 2022. pieprasījumu gadā atkāpties no nosacījumiem par zaļināšanas maksājumu, tostarp augu aizsardzības līdzekļu izmantošanu, attiecībā uz papuvē atstātu zemi, par kuru ir paziņots, ka tā atbilst kultūraugu dažādošanas vai ekoloģiski nozīmīgas platības prasībām saskaņā ar Regulas (ES) Nr. 1307/2013 attiecīgi 44. panta 4. punktu un 46. panta 2. punkta pirmās daļas a) apakšpunktu.
                  
               
                     (6)
                  
                  
                     Šajā lēmumā atkāpes no kultūraugu dažādošanas un ekoloģiski nozīmīgas platības pienākumiem būtu jāparedz tikai tik lielā mērā un uz tik ilgu periodu, cik tas noteikti nepieciešams. Atkāpes būtu jāattiecina tikai uz 2022. pieprasījumu gadu un nolūkā novērst ietekmi uz lauksaimniecības produktu piedāvājumu un pieprasījumu, ļaujot palielināt kopējo aramzemes platību, kas pieejama pārtikas un barības ražošanai.
                  
               
                     (7)
                  
                  
                     Pieņemot lēmumu par atkāpju piemērošanu, minētajām dalībvalstīm būtu pienācīgi jāņem vērā klimatam un videi labvēlīgu lauksaimniecības prakšu mērķi, konkrēti, vajadzība pietiekami aizsargāt augsnes kvalitāti, dabas resursu kvalitāti un biodaudzveidību, sevišķi visjutīgākajos ziedēšanas un putnu ligzdošanas periodos.
                  
               
                     (8)
                  
                  
                     Lai nodrošinātu, ka ar šo lēmumu atļautās atkāpes ir efektīvas izvirzīto mērķu sasniegšanai, t. i., preču cenu pieauguma mazināšanai un ietekmei uz piedāvājumu un pieprasījumu, dalībvalstīm lēmumi par atkāpju piemērošanu būtu jāpieņem 21 dienas laikā no šā lēmuma paziņošanas dienas un par pieņemtajiem lēmumiem būtu jāpaziņo Komisijai 7 dienu laikā pēc lēmumu pieņemšanas dienas.
                  
               
                     (9)
                  
                  
                     Lai Komisija varētu uzraudzīt šajā lēmumā paredzēto atkāpju pareizu piemērošanu, kā arī to ietekmi, dalībvalstīm būtu jāsniedz informācija par to saimniecību un hektāru skaitu, uz kuriem atkāpes attiecinātas. Minētā informācija, izmantojot esošos paziņošanas instrumentus, būtu jādara pieejama Komisijai līdz 2022. gada 15. decembrim.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Tiešo maksājumu komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Lēmumi par atkāpēm no konkrētiem nosacījumiem attiecībā uz zaļināšanas maksājumu par 2022. pieprasījumu gadu
            
               1.   Atkāpjoties no Regulas (ES) Nr. 1307/2013 44. panta 4. punkta, dalībvalstis attiecībā uz 2022. pieprasījumu gadu var nolemt, ka papuvē atstāta zeme tiek uzskatīta par atšķirīgu kultūraugu, pat ja šāda zeme ir noganīta, no tās ražošanas vajadzībām ir novākta raža vai tā ir iekultivēta.
            
            
               2.   Atkāpjoties no Deleģētās regulas (ES) Nr. 639/2014 45. panta 2. punkta, dalībvalstis attiecībā uz 2022. pieprasījumu gadu var nolemt, ka papuvē atstāta zeme tiek uzskatīta par ekoloģiski nozīmīgu platību atbilstīgi Regulas (ES) Nr. 1307/2013 46. panta 2. punkta pirmās daļas a) apakšpunktam, pat ja šāda zeme ir noganīta, no tās ražošanas vajadzībām ir novākta raža vai tā ir iekultivēta. Piemēro svēruma koeficientu, kas papuvē atstātai zemei noteikts Regulas (ES) Nr. 1307/2013 X pielikumā.
               Atkāpjoties no Deleģētās regulas (ES) Nr. 639/2014 45. panta 10.b punkta, ja dalībvalstis izmanto šā punkta pirmajā daļā minēto atkāpi, tās var arī nolemt atļaut augu aizsardzības līdzekļus izmantot tajās platībās, kurās zeme ir noganīta, no tās ražošanas vajadzībām ir novākta raža vai tā ir iekultivēta.
            
         
         
            2. pants
            Termiņš
            Šā lēmuma 1. pantā minētos lēmumus pieņem 21 dienas laikā no šā lēmuma paziņošanas dienas.
         
         
            3. pants
            Paziņojumi
            
               1.   Par lēmumiem, kas pieņemti saskaņā ar 1. pantu, dalībvalstis paziņo Komisijai septiņu dienu laikā pēc šādu lēmumu pieņemšanas dienas.
            
            
               2.   Līdz 2022. gada 15. decembrim dalībvalstis paziņo Komisijai to saimniecību skaitu, kuras izmantojušas 1. pantā noteiktās atkāpes, un to hektāru skaitu, kuriem tikušas piemērotas minētās atkāpes.
            
         
         
            4. pants
            Adresāti
            Šis lēmums ir adresēts dalībvalstīm.
         
         
            Briselē, 2022. gada 23. martā
            
               
                  Komisijas vārdā –
               
               
                  Komisijas loceklis
               
               Janusz WOJCIECHOWSKI
            
         
         
            (1)  OV L 347, 20.12.2013., 608. lpp.
         
         
            (2)  Komisijas Deleģētā regula (ES) Nr. 639/2014 (2014. gada 11. marts), ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu (OV L 181, 20.6.2014., 1. lpp.).